Notum sit omnibus fidelibus tam presentibus quam futuris quod ego Norpaudus, abbas de Valle lucenti, et ego Landricus, abbas Escarliensis, advocati, convenimus apud Bellum Cirrum propter quandam controversiam de pasturis et aliis querelis pacificandam, que erat inter monachos Pontiniacenses et canonicos Deilocenses: que quidem, Domino cooperante, et abbate de Dei Loco, Guarnerio nomine, concedente; concedentibus quoque qui cum eo aderant Deilocensibus canonicis et conversis, canonicis quidem: Stephano priore et Gauterio et Osberto et Gosberto; conversis vero: Stephano et Engilberto et Johanne; ex Pontiniacensibus autem: Guidone de Seleniaco et Gauterio Buchacré, monachis; et Gauterio, bergerio, converso; ita terminata est. Sicut vadit vallis de Cancicuria per Breteniacum in Vennam et a ripa ejusdem aque versus Challiacum usque ad rivulum venientem de Chirilliaco decurrentem in supradictam aquam, scilicet Vennam; ex alia parte a Cancicuria usque ad Ausum, ab Auso usque ad Cursiacum, et a Cursiaco usque ad Novi, et a Novi usque ad Summentriacum, et a Summentriaco usque ad Germenniacum, et a Germenniaco, sicut vadit aqua que vocatur Hermentio, usque ad Brienniacum, et a Brienniaco, sicut vadit via publica, per crucem ad pontem Euvrolle [fº 9 vº, col. 2]; ab isto vero ponte, sicut rivus Crientonis ducit, usque ad rivum de Lonvas; inde, sicut venit rivus usque ad fontem de Becherel; infra terminos istos fratres de Dei Loco non ducent bestias suas pascendum, exceptis porcis, si glandes fuerint in nemore, nec grangiam fecerint. Predicti tamen fratres Dei Loci, si grangiam apud Puteolos, ubi terram habent, fecerint, bestie que in eadem grangia fuerint, pasturas, quantum ab eadem grangia pascendo ire potuerint, ita tamen ut ad eandem grangiam quotidie reverti et jacere possint, libere possidebunt. Porro apud Sanctum Florentinum vitulos suos et pullos equarum suarum a festo Sancti Martini usque ad Pascha habere licebit; boves de Cresci et de Mersi pasturam habebunt communem. Jungetum quod est inter Crientonem et agros de Challoth, et a ponte Euvrolle usque ad rivum de Lonvas, commune erit bestiis utrorumque. Similiter fratribus Pontiniaci prefatos terminos, videlicet usque ad Joviniacum et usque ad Ermentionem, causa pascendi, bestias suas transire non licebit, nisi porcos tantum, et hoc, cum glandes fuerint in nemore. Item a Vile Mauro extra prefatos terminos usque ad Ausum et usque ad Sequanam, fratribus Pontiniaci in pasturas ire nec grangias facere licebit. Pasture que sunt inter grangias, videlicet Vallis Sedere et Seveie, communes erunt bestiis istarum utrarumque grangiarum, ita tamen ut eodem die ad easdem grangias redire et jacere possint. Si vero aliquis fratrum domus Pontiniaci hos predictos terminos in pascendis bestiis scienter transierit, abbati de Dei Loco satisfaciet; nichilominus fratres Deilocenses, si prefatos sic statutos terminos scientes transire presumpserint, abbati Pontiniaci satisfacient. Hanc denique pacem ita terminatam, ego Norpaudus, abbas Vallis lucentis, et ego Landricus, abbas Escarliensis, precepto domni Wichardi, Pontiniacensis abbatis, qui propter infirmitatem adesse non potuit, in manu sumpsimus quod ipse eam teneret et a suis teneri faceret; et hujus rei testes sumus, et qui ex nostris nobiscum fuerunt: Gaudricus videlicet et Gilo et Huderius et Hecelinus, anno ab Incarnatione Domini millesimo centesimo quadragesimo sexto.